**Ministru kabineta noteikumu projekta**

**„Grozījums Ministru kabineta 2010.gada 5.oktobra noteikumos Nr.943 „Iekšlietu ministrijas veselības un sporta centra nolikums”” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta noteikumu projekts „Grozījums Ministru kabineta 2010.gada 5.oktobra noteikumos Nr.943 „Iekšlietu ministrijas veselības un sporta centra nolikums”” (turpmāk – projekts) izstrādāts atbilstoši Ministru kabineta 2013.gada 19.marta sēdes protokola Nr.15 36§ 2.1.6 apakšpunktā paredzētajam, 2013.gada 27.augusta sēdes protokola Nr.46 102§ 1.punktu un 2013.gada 26.novembra sēdes protokola Nr.63 34§ 2.punkts, kā arī Iekšlietu ministrijas veselības un sporta centra iniciatīvu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar Iekšlietu ministrijas 2011.gada 29.jūnija rīkojumu Nr.1010 tika izveidota darba grupa, kuras uzdevums bija izvērtēt normatīvajos aktos paredzētās sociālās garantijas Iekšlietu ministrijas amatpersonām ar speciālajām dienesta pakāpēm (turpmāk – amatpersonas) un sagatavot priekšlikumus sociālo garantiju sistēmas pilnveidošanai. Ministru kabinets 2012.gada 6.marta sēdē (protokola Nr.12 16.§ 3.punkts) uzdeva finanšu ministram izveidot starpinstitūciju darba grupu, lai izvērtētu normatīvajos aktos noteiktās sociālās garantijas karavīriem un amatpersonām ar speciālajām dienesta pakāpēm un izstrādātu priekšlikumus par to iespējamu pilnveidošanu. Ar Finanšu ministrijas 2012.gada 22.maija rīkojumu Nr.257 tika izveidota starpinstitūciju darba grupa. Ministru kabineta 2013.gada 19.marta sēdē tika pieņemts zināšanai Informatīvais ziņojums "Priekšlikumi par normatīvajos aktos noteikto sociālo garantiju karavīriem un amatpersonām ar speciālajām dienesta pakāpēm iespējamu pilnveidošanu" (prot.Nr.15, 36.§). Atšķirībā no lielākās daļas valsts pārvaldē nodarbinātajiem, amatpersonu dienesta pienākumu pildīšana ir saistīta ar risku veselībai un dzīvībai, kā arī iespējamu bojāeju. Tādēļ amatpersonu sociālo garantiju paketei jābūt tādai, kas ietver specifiskas sociālās garantijas, ar mērķi noteiktā apjomā kompensēt izdevumus vai dažāda veida zaudējumus, kas radušies dienesta pildīšanas rezultātā. Specifiska iezīme amatpersonu dienestam ir iespējamā fiziskā, emocionālā vai psiholoģiskā pārslodze un stress. Tādēļ tām amatpersonām, kuras ir nonākušas šādās situācijās, jānodrošina iespēja saņemt atbilstošu psihologu un mediķu palīdzību.Konceptuāli tika atbalstīti vairāki pasākumi, kuri vērsti uz amatpersonu veselības aprūpes pakalpojumu pieejamības paaugstināšanu un veselības aprūpes uzlabošanu, to skaitā psiholoģiskā atbalsta dienesta izveidošanu psiholoģiskās palīdzības saņemšanai pēc krīzes situācijām un, nepieciešamības gadījumā, speciālistu izbraukumu uz notikuma vietām nodrošināšana. Iekšlietu ministrija, atbilstoši Ministru kabineta 2012.gada 11.decembra noteikumiem Nr.867 „Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam” izstrādāja jaunās politikas iniciatīvas.Ministru kabineta 2013.gada 27.augusta sēdē (prot.Nr.46, 102.§ 1.p.) pamatā tika atbalstīta valsts budžeta līdzekļu novirzīšana jaunajām politikas iniciatīvām 2014., 2015. un 2016.gadā saskaņā ar iesniegto informāciju „Par valsts budžeta jaunajām politikas iniciatīvām 2014., 2015. un 2016.gadam” tostarp Iekšlietu ministrijas jaunajai politikas iniciatīvai „Veselības aprūpes pakalpojumu pieejamības paaugstināšana Iekšlietu ministrijas padotības iestāžu un Ieslodzījuma vietu pārvaldes amatpersonām ar speciālajām dienesta pakāpēm”.Ņemot vērā minēto, Iekšlietu ministrijas veselības un sporta centrā ar 2014.gada 1.janvāri ir izveidota Psiholoģiskā atbalsta nodaļa, kas sniedz psiholoģisku atbalstu amatpersonām. Tā kā šādas funkcijas veikšana neizriet no šobrīd Ministru kabineta 2010.gada 5.oktobra noteikumos Nr.943 „Iekšlietu ministrijas veselības un sporta centra nolikums”” (turpmāk – Noteikumi) noteiktajām funkcijām, nepieciešams veikt grozījumu Noteikumu 3.6 apakšpunktā, nosakot, ka papildus informatīvu pasākumu organizēšanai viena no centra funkcijām ir sniegt psiholoģisku atbalstu amatpersonām.Noteikumu 2.2.apakšpunktā noteikta kā viena no Centra funkcijām ir veicināt amatpersonu spējas īstenot valsts nacionālās drošības un iekšlietu politikas pasākumus. Lai veiksmīgi īstenotu minētos pasākumus, kā viena no prasmēm, kuru nepieciešams regulāri attīstīt, ir šaušana. Turklāt šīs prasmes pilnveidošana ir nepieciešama gandrīz visām amatpersonām sekmīgai dienesta pienākumu izpildei.Noteikumu 3.7.apakšpunktā Centram ir noteikts uzdevums veicot metodisko vadību, pilnveidot amatpersonu vispārējo un speciālo fizisko sagatavotību.Lai gan šaušanu var vērtēt kā [sporta veid](http://lv.wikipedia.org/wiki/Sporta_veids)u, nodrošinot amatpersonu sagatavotību dienesta pienākumu izpildei, šaušana tiek vērtēta atsevišķi no amatpersonas kopējās fiziskās sagatavotības. Arī prasības un piedāvātās iespējas šaušanas prasmes pilnveidošanai tiek nodalītas no vispārējās fiziskās sagatavotības treniņiem, ko nodrošina pašas iestādes. Centram ir visi nepieciešamie resursi, lai sekmīgi veicinātu amatpersonas šaušanas iemaņu un prasmju attīstību. Centrā ir izbūvēta šautuve, kas aprīkota ar īpašiem – kustīgiem mērķiem, kuri šaušanas laikā maina savu stāvokli, vienlaikus mērķos attēlotie cilvēki šaušanas laikā maina arī savu identitāti. Centra šautuvē šobrīd jau faktiski tiek veiktas amatpersonu šaušanas apmācības, nodrošināta treniņu iespēja un kvalifikācijas celšana, šaušanas instruktora uzraudzībā, tomēr, tā kā fiziskā sagatavotība gan normatīvu regulējumā, gan apmācībā un treniņos tiek nodalīta no šaušanas prasmes, šobrīd Centra veicamajos uzdevumos neietilpst uzdevums pilnveidot amatpersonu šaušanas prasmi. Tādējādi šobrīd Centra veiktā darbība, pilnveidojot amatpersonu šaušanas prasmi, pārsniedz Centram noteiktos uzdevumus. Lai efektīvi izmantotu Centra šautuves funkcionālās īpašības, kā arī, lai izmantotu šautuvi tās mērķiem kopsakarā ar Centram noteiktām funkcijām, un nodrošinātu treniņu iespējas un kvalifikācijas celšanas iespējas, šaušanas instruktora uzraudzībā ir nepieciešams redakcionāli precizēt Noteikumu 3.7.apakšpunktu, paredzot, ka Centrs, veicot metodisko vadību un praktisko apmācību, pilnveido amatpersonas vispārējo un speciālo fizisko sagatavotību un šaušanas prasmes. Precizēts uzdevums nolikumā nodrošinās, ka Centrs varēs nodrošināt vienveidīgu amatpersonu kvalifikācijas celšanu vispārējās un speciālās fiziskās sagatavošanas jomā, kā arī šaušanas apmācībā, un šāda Centra darbība un resursu izlietojums būs pamatos ar Centra nolikumā noteikto. Lai veicinātu amatpersonas šaušanas iemaņu un prasmju attīstību, nepieciešams attīstīt dažādas sarežģītības pakāpes šaušanas vingrinājumu apgūšanu.  |
| 3. | Projekta izstrādē iesaistītās institūcijas | Iekšlietu ministrija, Iekšlietu ministrijas veselības un sporta centrs. |
| 4. | Cita informācija  | Nav. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1.  | Sabiedrības mērķgrupas, kuras tiesiskais regulējums ietekmē vai varētu ietekmēt | Iekšlietu ministrijas sistēmas iestāžu un Ieslodzījuma vietu pārvaldes amatpersonas ar speciālajām dienesta pakāpēm. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības mērķgrupām un institūcijām projekta tiesiskais regulējums nemaina tiesības, pienākumus un veicamās darbības, kā arī tiesiskā regulējuma ietekmē administratīvais slogs nemainās. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Iekšlietu ministrijas veselības un sporta centrs |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar projekta izpildi nav nepieciešams veidot jaunas institūcijas, likvidēt vai reorganizēt esošās. Ar 2014.gada 1.janvāri Centrā ir izveidota Psiholoģiskā atbalsta nodaļa. Nodaļā kopumā ir 8,5 amata vietas, un nodaļā ir nodarbināti 13 psihologi, tai skaitā nodaļas vadītāja. 8 darbinieki ir nodarbināti nepilnu laiku Latvijas reģionos, bet Rīgā ir nodarbināti 5 darbinieki (1 nepilnu laiku), tai skaitā nodaļas vadītāja. |
| 3. | Cita informācija | Nav. |

Anotācijas III, IV, V un VI sadaļa – projekts šo jomu neskar.

Iekšlietu ministrs R. Kozlovskis

Vīza: valsts sekretāre I.Pētersone–Godmane

26.01.2015

1048

Iekšlietu ministrijas veselības un

sporta centra direktora vietniece

I.Misus 67829852

Irena.misus@iem.gov.lv